Illum il-Parlament Ewropew u l-Kunsill laħqu ftehim politiku dwar il-proposta tal-Kummissjoni biex jingħalqu lakuni tas-sigurtà importanti permezz ta' sinerġija iktar intelliġenti u mmirata tas-sistemi ta' informazzjoni tal-UE għas-sigurtà, il-migrazzjoni u l-ġestjoni tal-fruntieri. Filwaqt li huwa prijorità politika għall-2018–2019, dan il-qafas interoperabbli se jiżgura li l-gwardji tal-fruntiera u l-uffiċjali tal-pulizija jkollhom aċċess għall-informazzjoni korretta fejn u meta jkollhom bżonnha għat-twettiq tad-dmirijiet tagħhom. Filwaqt li laqa' l-ftehim, l-ewwel Viċi President Frans Timmermans qal: “Illum qbilna li nagħtu lill-uffiċjali tal-infurzar tal-liġi l-għodod xierqa biex jgħinuhom jaqbdu l-kriminali u jipproteġu liċ-ċittadini Ewropej aħjar. L-uffiċjali tal-infurzar tal-liġi, tal-gwardja tal-fruntiera u tal-migrazzjoni se jkunu jistgħu jaħdmu, fi kwalunkwe post tal-UE, direttament u instantanjament bl-informazzjoni kollha disponibbli. Iċ-ċittadini Ewropej jistennew li jkunu sikuri fl-Ewropa, u llum qed inżidu l-kapaċità kollettiva tagħna biex dan ikun possibbli.” Il-Kummissarju għall-Migrazzjoni, l-Affarijiet Interni, u ċ-Ċittadinanza Dimitris Avramopoulos qal: “Illum qed inwettqu parti essenzjali mill-infrastruttura tas-sigurtà tagħna. Fil-futur, il-punti kollha bejn is-sistemi ta' informazzjoni differenti tagħna se jkunu kkollegati. Din hija l-Unjoni Ewropea fl-aqwa tagħha: l-uffiċjali tal-fruntiera u tal-pulizija tagħna se jingħataw l-għodod korretti u l-appoġġ meħtieġ biex jagħmlu xogħolhom u jipproteġu liċ-ċittadini Ewropej.” Il-Kummissarju għall-Unjoni tas-Sigurtà, Julian King żied jgħid: “B'hekk qegħdin nirreaġixxu għat-talbiet ta' dawk li huma l-iktar esposti, jiġifieri l-pulizija u l-uffiċjali tal-fruntiera. L-għan mhuwiex li tinħoloq bażi ta' data kbira waħda jew li tinġabar iktar data, imma li l-informazzjoni eżistenti tintuża b'mod iktar intelliġenti u mmirat, sabiex l-uffiċjali tal-infurzar tal-liġi jkunu jistgħu jagħmlu xogħolhom filwaqt li jirrispettaw bis-sħiħ id-drittijiet fundamentali.” Bis-saħħa tal-għodod il-ġodda, is-sistemi ta' informazzjoni tal-UE eżistenti kif ukoll dawk futuri, bħas-Sistema ta' Dħul / Ħruġ (EES, Entry/Exit System), is-Sistema Ewropea ta' Informazzjoni u ta' Awtorizzazzjoni għall-Ivvjaġġar (ETIAS, European Travel Information and Authorisation System) u s-Sistema Ewropea ta' Informazzjoni ta' Rekords Kriminali (ECRIS-TCN) se jkunu jistgħu jkunu f'kuntatt ma' xulxin, biex b'hekk jiġi evitat li biċċiet ta' informazzjoni jibqgħu mistura. L-għodod il-ġodda se: Il-passi li jmiss Iż-żewġ Regolamenti li jistabbilixxu l-qafas għall-interoperabbiltà tas-sistemi ta' informazzjoni tal-UE għall-ġestjoni tas-sigurtà, tal-fruntieri u tal-migrazzjoni issa jridu jiġu adottati formalment mill-Parlament Ewropew u mill-Kunsill. Ladarba jiġu adottati, EU-LISA, l-Aġenzija tal-UE responsabbli għall-immaniġġjar operazzjonali ta' sistemi ta' informazzjoni fuq skala kbira fl-ispazju ta' libertà, sigurtà u ġustizzja, se tkun responsabbli għall-iżvilupp u l-introduzzjoni ta' komponenti tekniċi li se jagħmlu s-sistemi ta' informazzjoni tal-UE interoperabbli. Sfond Attwalment, is-sistemi ta' informazzjoni tal-UE ma jikkomunikawx flimkien biżżejjed – l-informazzjoni hija maħżuna separatament f'sistemi mhux konnessi, li b'hekk huma frammentati, kumplessi u diffiċli li jiġu operati. B'hekk jeżisti r-riskju li xi informazzjoni ma tinqabadx. Is-superament tan-nuqqasijiet attwali fil-ġestjoni tad-data u t-titjib tal-interoperabbiltà ta' sistemi ta' informazzjoni eżistenti jirrappreżentaw prijorità għall-Kummissjoni Juncker. B'mod parallel għad-diskors tal-2016 tal-President Juncker dwar l-Istat tal-Unjoni, il-Kummissjoni ppreżentat Komunikazzjoni dwar sistemi ta' informazzjoni iktar b'saħħithom u iktar intelliġenti għall-fruntieri u s-sigurtà, li għandha tibda diskussjoni dwar kif jistgħu jittejbu s-sistemi ta' informazzjoni tal-UE sabiex jitjiebu l-ġestjoni tal-fruntieri u s-sigurtà interna. Minn dak iż-żmien 'l hawn, il-Kummissjoni rrapportat b'mod regolari dwar il-progress li sar biex jingħalqu l-lakuni ta' informazzjoni li fadal fis-sistemi ta' informazzjoni tal-UE, sabiex dawn jaħdmu flimkien b'mod iktar intelliġenti u effettiv. F'Mejju 2017 il-Kummissjoni pproponiet approċċ ġdid sabiex tinkiseb interoperabbiltà sħiħa tas-sistemi ta' informazzjoni tal-UE għall-ġestjoni tas-sigurtà, tal-fruntieri u tal-migrazzjoni sal-2020, u din kienet segwita minn proposti leġiżlattivi f'Diċembru 2017. Għal Iktar Informazzjoni Stqarrija għall-Istampa – L-Unjoni tas-Sigurtà: Il-Kummissjoni telimina l-lakuni fl-informazzjoni biex tipproteġi aħjar liċ-ċittadini Stqarrija għall-Istampa – L-Unjoni tas-Sigurtà: Il-Kummissjoni tistabbilixxi approċċ ġdid dwar l-interoperabbiltà tas-sistemi ta' informazzjoni Skeda informattiva – L-Unjoni tas-Sigurtà: Jiġu eliminati l-lakuni fl-informazzjoni Skeda informattiva – Sistemi ta' Informazzjoni tal-UE